
PËR NGRITJEN E KOMISIONIT TË PAVARUR PËR KOORDINIMIN, MONITORIMIN DHE NDJEKJEN E ZBATIMIT TË LIGJIT NR. 115/2016, “PËR ORGANET E QEVERISJES SË SISTEMIT TË DREJTËSISË”

	Në mbështetje të nenit 78, pika 1, të Kushtetutës, të nenit 288, të ligjit nr. 115/2016 “Për organet e qeverisjes së sistemit të drejtësisë” dhe të nenit 55, pika 1, të Rregullores së Kuvendit, me propozimin e një grupi deputetësh,

KUVENDI
I REPUBLIKËS SË SHQIPËRISË

VENDOSI:

	I. Ngrihet Komisioni i Pavarur për Koordinimin, Monitorimin dhe Ndjekjen e zbatimit të ligjit nr. 115/2016 “Për organet e qeverisjes së sistemit të drejtësisë” (në vijim “Komisioni i Pavarur”).
	II. Komisioni i Pavarur ka për detyrë:
	a) Të monitorojë proceset e përzgjedhjes së kandidatëve dhe të zgjedhjes dhe emërimit të anëtarëve të organeve të qeverisjes së sistemit të drejtësisë;
	b) Të bëjë koordinimin midis institucioneve dhe organeve që zbatojnë ligjin nr. 115/2016 “Për organet e qeverisjes së sistemit të drejtësisë” (në vijim “ligji nr. 115/2016”);
	c) Të ndjekë ecurinë e zbatimit të parashikimeve të ligjit nr. 115/2016 nga institucionet respektive të parashikuara në këtë ligj, brenda afateve të përcaktuara ligjore;
	ç) Të raportojë një herë në muaj në Komisionin për Çështjet Ligjore, Administratën Publike dhe të Drejtat e Njeriut për ecurinë e zbatimit të ligjit, si dhe sa herë është e nevojshme dhe kërkohet prej tij;
	d) Të raportojë në Kuvend për ecurinë e zbatimit të ligjit, sa herë kërkohet prej tij;
	dh) Të evidentojë rastet kur institucionet përgjegjëse nuk zbatojnë ligjin brenda afatit dhe nuk kryejnë detyrat e tyre të përcaktuara në ligj, duke ia bërë me dije Komisionit për Çështjet Ligjore, Administratën Publike dhe të Drejtat e Njeriut, ose drejtpërdrejt Kuvendit, përfshirë dhe propozimin për marrjen e masave përkatëse për moszbatimin e ligjit.
	III. Në përmbushje të detyrave të tij, Komisioni i Pavarur ka të drejtë të kërkojë nga institucionet dhe organet që zbatojnë ligjin nr. 115/2016, vënien në dispozicion të informacioneve dhe të çdo lloj dokumentacioni të nevojshëm në lidhje me ecurinë e zbatimit të parashikimeve të ligjit nr. 115/2016. Komisioni ka të drejtë të organizojë dhe seanca dëgjimore publike për ecurinë e zbatimit të parashikimeve të ligjit nr. 115/2016, me institucionet dhe organet që zbatojnë ligjin nr. 115/2016, sipas rregullave dhe procedurave që parashikohen në Rregulloren e Komisionit të Pavarur. Institucionet dhe organet që zbatojnë ligjin nr. 115/2016, duhet t’i vënë në dispozicion Komisionit të Pavarur, brenda 10 ditëve pune, çdo informacion apo dokumentacion të kërkuar prej tij.
	IV. Komisioni i Pavarur përbëhet nga 5 anëtarë, që zgjidhen nga Kuvendi me votim të fshehtë, me shumicë të thjeshtë, nga lista e kandidatëve e miratuar në Komisionin për Çështjet Ligjore, Administratën Publike dhe të Drejtat e Njeriut. 
	Komisioni i Pavarur i ushtron funksionet e tij deri në përfundimin e procesit të krijimit dhe fillimin e veprimtarisë së organeve, sipas parashikimeve në ligjin nr. 115/2016.
	V. Komisioni i Pavarur drejtohet nga Kryetari, i cili zgjidhet në mbledhjen e parë të Komisionit, me shumicën e votave të të gjithë anëtarëve të tij. Në mbledhjen e parë të Komisionit të Pavarur zgjidhet dhe sekretari i tij, me shumicën e votave të të gjithë anëtarëve të Komisionit. Sekretari drejton çështjet administrative-teknike të komisionit dhe, së bashku me Kryetarin, mban marrëdhëniet administrative me stafin mbështetës pranë Kuvendit, ndjek mbarëvajtjen e procedurave për organizimin e mbledhjeve, si dhe kujdeset për ruajtjen dhe administrimin e dokumentacionit të Komisionit të Pavarur, sipas legjislacionit në fuqi. Anëtari më i vjetër në moshë përgatit dhe thërret mbledhjen e parë të Komisionit të Pavarur, jo më vonë se 3 ditë pune pas datës së hyrjes në fuqi të vendimit të Kuvendit për zgjedhjen e anëtarëve të Komisionit të Pavarur.
	VI. Kriteret dhe kushtet për zgjedhjen e anëtarëve të Komisionit të Pavarur janë si më poshtë:
	1. Anëtar i Komisionit të Pavarur mund të zgjidhet shtetasi shqiptar që përmbush këto kushte:
	a) Të ketë zotësi të plotë për të vepruar;
	b) Të ketë mbaruar arsimin e lartë juridik, Diplomë e Nivelit të Dytë;
	c) Të mos ketë ushtruar funksione politike në administratën publike dhe të mos ketë mbajtur pozicione drejtuese në parti politike gjatë 10 viteve të fundit nga data e kandidimit;
	ç) Të mos jetë në procedim penal dhe të mos jetë dënuar me burgim për kryerjen e një vepre penale;
	d) të mos jetë larguar nga detyra për shkaqe disiplinore dhe të mos ketë masë disiplinore në fuqi;
	dh) Të mos jetë larguar nga detyra e gjyqtarit apo prokurorit, me dorëheqje, në kuadër të procesit të rivlerësimit kalimtar të gjyqtarëve dhe prokurorëve, sipas legjislacionit në fuqi.
	2. Kandidati që përmbush kushtet e parashikuara në pikën 1, duhet të plotësojë edhe këto kritere:
	a) Të ketë përvojë pune jo më pak se 15 vjet në profesion si jurist, gjyqtar, prokuror, avokat, profesor ose lektor i së drejtës, apo jurist në nivele drejtuese në administratën publike;
	b) Të ketë një veprimtari të njohur në fushën e së drejtës; 
	c) Të jetë vlerësuar për aftësitë profesionale dhe integritetin etik e moral.
	3. Plotësimi i kritereve të mësipërme vlerësohet në bazë të:
	a) Vjetërsisë në profesion;
	b) Përvojës së veçantë të kandidatit në një fushë të caktuar të së drejtës; 
	c) Kualifikimeve pasuniversitare dhe trajnimeve në fushën e së drejtës;
	ç) Treguesve shkencorë, ku përfshihen botimet dhe artikujt shkencorë në fushën juridike.
	VII. Komisioni i Pavarur mblidhet të paktën 1 herë në muaj. Mbledhjet janë të vlefshme kur janë të pranishëm më shumë se gjysma e anëtarëve të Komisionit. Vendimet e Komisionit miratohen  me shumicën e votave të anëtarëve të pranishëm.
	VIII. Komisioni i Pavarur miraton rregulloren e brendshme të organizimit dhe të veprimtarisë së tij, duke iu referuar legjislacionit në fuqi për funksionimin e organeve kolegjiale.
	IX. Komisioni i Pavarur, për ushtrimin e funksioneve të tij, ndihmohet nga administrata e Kuvendit.
	X. Masa e shpërblimit për pjesëmarrje në mbledhjet e komisionit caktohet nga Byroja e Kuvendit, në përputhje me legjislacionin në fuqi.
	XI. Brenda 5 ditëve pune nga miratimi i këtij vendimi, Kuvendi publikon në faqen zyrtare në internet njoftimin për hapjen e procedurës së aplikimit për kandidatët për anëtarë të Komisionit të Pavarur, duke përcaktuar një afat 15 ditë pune për dorëzimin e aplikimit. Lista e kandidatëve që kanë shprehur interesin për t’u zgjedhur publikohet në faqen zyrtare të Kuvendit. 
	XII. Komisioni për Çështjet Ligjore, Administratën Publike dhe të Drejtat e Njeriut, brenda 5 ditëve pune nga publikimi i listës, zhvillon një seancë dëgjimore publike për të bërë vlerësimin e meritës së kandidatëve dhe të përmbushjes së kushteve dhe kritereve për t’u zgjedhur. Komisioni për Çështjet Ligjore, brenda 5 ditëve pune nga përfundimi i seancës dëgjimore, përmes një procedure votimi të hapur, ku votohet me radhë për të gjithë kandidatët, miraton listën me jo më pak se 7 dhe jo më shumë se 10 kandidatë, si dhe harton një raport mbi vlerësimin e kandidatëve.
	XIII. Raporti i vlerësimit dhe lista e kandidatëve për votim i përcillen menjëherë Kuvendit në seancë plenare. Në përfundim të procesit të votimit, konsiderohen të zgjedhur pesë kandidatët që kanë marrë më shumë vota. Në rast barazie të votave, anëtari  përzgjidhet me short manual.
	XIV. Ky vendim hyn në fuqi menjëherë.

KRYETARI
Gramoz Ruçi

Miratuar në datën 31.5.2018

